Storsteinnes kapell

Storsteinnes kapell er en langkirke fra 1968 på Storsteinnes i Balsfjord kommune i Troms fylke. Kirken er i tre og har 200 plasser. Den ble vigslet av biskop Monrad Norderval 5. mai 1968. Arbeidet med å bygge kirke på Storsteinnes ble startet med opprettelsen av en kapellforening i 1965, og allerede to år senere, i 1967, var tegningene til bygget godkjent. Kapellet ble tegnet av Forsvarets distriktsingeniør Nord-Norge, som også tegnet Heggelia kapell i Målselv på samme tid. Dette gjør at de to byggene er bortimot identiske. Alter, alterring, prekestol og døpefont ble lagd av yrkesskolen i Tromsø. Kirken ble vigslet i mai 1968, rundt tre år etter at kapellforeningen ble stiftet. Biskop Nordenval som vigslet kapellet sa i sin tale at det måtte «ha skjedd et under at det har gått så fort med å reise dette kapellet.» I 1998 fikk kirken altertavle og blyglassvinduer lagd av Ulf Dreyer. Referanser Litteratur Alf Henry Rasmussen (1993). «Storsteinnes kapell, Storsteinnes». Våre kirker. Norsk kirkeleksikon. Kirkenær: Vanebo forlag. s. 115. ISBN 82-75-27022-7. Ronny Trælvik og Lill-Karin Elvestad: Kirkene i Troms, bind II, Bok i Nord, Finnsnes, 2016. s. 200-205 Eksterne lenker (no) «Storsteinnes kapell». Kirkesøk. Den norske kirke. (no) «Storsteinnes kapell». Kulturminnesøk. Riksantikvaren – Direktoratet for kulturminneforvaltning.